《送乔民瞻倅武昌》
宋代·范浚

春风未绿江南草，春信腊前梅蕊早。水村著处是南枝，想见君行被花恼。

如君久合上华途，胡为半刺犹题舆。奉引未骑沙苑马，佐藩且食武昌鱼。

频年欣接游从乐，忽手别书空作恶。江干跋马望行舻，日暮山寒云错莫。

往闻南纪百战场，腥风杀气吹湖湘。只今江汉俱练静，棹讴杂发行连樯。

君从鹦鹉洲边去，历历遥看汉阳树。莫言槌碎黄鹤楼，准拟书来寄佳句。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。